ভিডিওতে দেখা গেছে, দর্শকরা রেলিংয়ের ওপর ভর দিয়ে অনুশীলন দেখছেন। এমনকি বিভিন্ন গণমাধ্যমের সাংবাদিকদেরও ক্যামেরা হাতে সেখানে দেখা গেছে। তবে মজার বিষয় হলো, দর্শকদের পেছনে মাঠে ঝোপের আড়ালেই লুকিয়ে ছিলেন মাশরাফি। আড়াল থেকেই ছোট ছোট মাটির ঢেলা ভক্তদের দিকে ছুড়ে মারছেন তিনি। ঢেলা ছুড়ে অবশ্য আড়ালে লুকিয়ে যাচ্ছিলেন মাশরাফি, ফলে কেউ দেখতে পাচ্ছিলেন না তাঁকে। দুইবার ছোড়ার পরই একজন ভক্তের কাছে ধরা পড়েন তিনি। তাই পরের বার সেই ভক্তকে কাউকে কিছু বলতে নিষেধ করেই আবারও ঢেলা ছুড়েন তিনি। এবার অনেকেই বুঝতে পারে, কেউ কিছু একটা ছুড়ছে। সবাই ফিরে তাকিয়ে খুঁজতে থাকে কে ছুড়ছে এসব। এরপর আরেকবার কিছু মাটি দর্শকদের দিকে ছুড়লে ধরা পড়ে যান দুষ্টু মাশরাফি। তবে তারপর ঝোপের আড়াল থেকে বেরিয়েই মাঠের দিকে হাঁটতে শুরু করেন জাতীয় ওয়ানডে দলের অধিনায়ক।